Broj: 711-I-690-P-110/22-03-19

Zagreb, 17. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Gordane Pađen,** **pročelnice Ličko-senjske županije, za davanjem očitovanja Povjerenstva,** na 160. sjednici održanoj dana 17. veljače 2022.g. daje sljedeće

**OČITOVANJE**

1. **Sukladno članku 7. d.) ZSSI-a, ravnateljima javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode, zabranjeno je** **pored plaće za obnašanje navedene dužnosti primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznici iz točke I. izreke prime isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, te da koriste službeno vozilo, mobitel i računalo, jer se radi o isplatama stvarnih troškova koje su povezane s obnašanjem javne dužnosti koju obveznici mogu primiti.**

Obrazloženje

Zahtjev za davanjem očitovanja Povjerenstva podnijela je Gordane Pađen, pročelnica Ličko-senjske županije. U Povjerenstvu zahtjev je zaprimljen 14. veljače 2022. pod poslovnim brojem 711-U-2780-M-110/22-01-2, povodom kojeg se vodi predmet broj P-110/22.

Člankom 3. stavkom 1. podstavkom 61. propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit podliježu li ravnatelji javnih ustanova za upravljanje zaštićenim područjima i drugim zaštićenim dijelovima prirode na području Ličko-senjske županije te ravnatelj županijskog zavoda za prostorno uređenje, koji ostvaruju dohodak u visini ranga pročelnika upravnih tijela županije, a ne gradonačelnika, općinskog načelnika ili župana i financiraju se iz županijskog proračuna, zabrani iz članka 7. d) ZSSI-a te znači li isto da se mjerila za određivanje njihovih plaća i naknada moraju uskladiti s plaćama ostalih dužnosnika i kao takve osigurati u proračunu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Stoga, ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, navedeni obveznici ZSSI-a mogu primiti naknadu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala.

Naime, navedeni primici ili predstavljaju troškove koji su povezani s obnašanjem javne dužnosti ili se radi o različitim oblicima potpora i pomoći koje se isplaćuju jednokratno te je stoga njihov primitak dopušten jer se ne radi o primicima dodatne naknade za poslove obnašanja javne dužnosti.

Obveznik bi mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI-a na snagu.

Povjerenstvo ukazuje podnositeljici zahtjeva kako isto nije nadležno odlučivati o koeficijentu temeljem kojih se računa visina plaće navedenih obveznika niti njihovom usklađivanju s obzirom na različite kategorije obveznika Zakona o sprječavanju sukoba interesa.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana